قاچاق
سید رضا حسینی
چوخ دوشونوردوم بودونیایا یانلیش گلمیشم.آنجاق ایندیسه بوردایام و یاشاییرام.یئییرم،ایچیرم،اوخویورام،یازیرام،دوسلارلا قونوشورام،آنا محبتی دویورام، سئویرم و سئویلیرم و بونلاردان باشقا تانریما اینانیرام.باشقا اینسانلاردان باشقا دئییلم. آنجاق اوره ییم چوخ بوشدو.بوم -بوشدی.هله باشا دوشمه مییشم یاشامدان نه ایسته دییمی!«ائو،عائله،ماشین؟یادا رقص ائیله ییم آلتیندا یاغیشین؟»
اوره ییمده ایسته ییمی بیلیرم.آنجاق من ائله اویرنمیشم کیمسیله اورک سوزو آچمایام.سوزون دوزو بو اینسانلار آداما گولورلر .باخیشلاریندان قاچیرام.من اوشاق کن قاچمیشام.هر ندن اوشاق کیمی قاچمیشام.ایندیسه داها دئییرلر بویوک کیشی اولوبوسان.بویا-باشا چاتیبسان.داها دایانمالیسان.نه اولسون کی دایانیم؟قاچسام کیمه نه اولاجاق؟ قاچارام.یئنه ده قاچارام.بیر داها دا قاچارم.قاچاق نبی کیمی عومور بویو قاچاق دوشه رم.اَن سونوندا بودره ییب بیر قبیره دوشه رم.توپراقلار توکرلر اوستومه.قبیر داشیندا دا یازارلار: قبیر یییه سی بیر قاچاق اینسان ایمیش.قاچیب یورولاراق بو ائوده یورقونلوقون آلیر.
جومه آخشامی بویوک آتامین مزارینا گئدمیشدیم.ائله یاتیب اوردا،داش کیمی.او گون باتان چاغیندا اوره ییم سیخیلدی !بیر -ایکی تپیک ووردوم قبیر داشینا.قیسقاندیم بویوک آتاما.او آندا بویوک آتامین دئییشیغی منه آیدینییدی.
-"گئد جهنم گئده ،گوی یاتاق"
من ایسه:-یات گوراخ!الله بیزه ده کریمدی!
گون باتدی گئجه اولدو.من یئنه مزار باشیندا!بو سوره ده ،بیر آز آغلادیم.بیلمیرم اؤزومه یوخجا بویوک آتاما.آنجاق اوره ییم بیر آز بوشالدی.
آیاقا قالخاراق قیچ-قولوم تام قوروموشدو.سیگار یاخچی اولاردی او دورومدا.توستولویه -توستولویه ائوین یولون توتدوم.سون گؤز یاش توکتویومو اونوتموشام؟دوردان دا بو گؤزلردن چتین یاش دامار!سیگار یاپیشدی.ائوین یولو چوخ اوزاندی.اینامازدیم بئله اوزون -اوزادی اولا.یورولدوم.داها قاچماغادا هئییم قالماییب.چوخ قالیر من بویوک آتاما چاتام.اویونبازلیق دئییل کی.دایان هله.اؤز الیندن بیر ایش گلمیرسه دوروب گؤزله ملیسن...
سون
pbt_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab